
për privatizimin me tender të ndërmarrjes së prodhimit të çimentos fushë-krujë

Në mbështetje të ligjit nr.7512, datë 10.8.1991 "Për sanksionimin dhe mbrojtjen e pronës private, nismës së lirë, të veprimtarive private të pavarura dhe privatizimit", të ligjit nr.8334, datë 29.4.1998 "Për privatizimin e shoqërive tregtare që veprojnë në sektorët jostrategjikë" dhe të vendimit të Këshillit të Ministrave nr.408, datë 31.8.1999 "Për privatizimin me tender të ndërmarrjeve shtetërore", me propozimin e Ministrisë së Ekonomisë Publike dhe Privatizimit, Këshilli i Ministrave

V E N D O S I:

1. Forma e privatizimit e ndërmarrjes së prodhimit të çimentos Fushë-Krujë do të jetë tenderi i hapur.
2. Procedurat e tenderit realizohen nga Agjencia Kombëtare e Privatizimit sipas vendimit të Këshillit të Ministrave nr.408, datë 31.8.1999 "Për privatizimin me tender të ndërmarrjeve shtetërore".
3. Vlerësimi i ndërmarrjes do të bëhet sipas vendimit të Këshillit të Ministrave nr.192, datë 20.3.1998 "Për kriteret e vlerësimit të pronës shoqërore që privatizohet dhe procedura e shitjes".
4. Kriteret bazë të vlerësimit të ofertave do të jenë:
a) çmimi i ofruar;
b) niveli i investimit të propozuar;
c) plani i biznesit;
ç) cilësia teknike e investitorit:
-  reputacioni në fushën e biznesit të prodhimit të çimentos, prodhimi të jetë jo më pak se 7 milionë tonë në vit;
- koha gjatë së cilës ai ushtron këtë veprimtari të jetë jo më pak se 5 vjet;
- gjendja financiare: bilancet e tre viteve të fundit;
- aftësitë për të menaxhuar: cilësitë e stafit;
d) treguesit e punësimit dhe të trajnimit të stafit dhe specialistëve;
e) kushtet për mbrojtjen e mjedisit.
5. Ngarkohen Ministria e Ekonomisë Publike dhe Privatizimit, Ministria e Punëve Publike dhe Transortit dhe Agjencia Kombëtare e Privatizimit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

